b'\n_START_ARTICLE_\nVilhelm III av England\n_START_SECTION_\nBakgrunn\n_START_PARAGRAPH_\nVilhelm III ble f\xc3\xb8dt i Haag som prins av Oranien og nev\xc3\xb8 av Karl II og Jakob II. Fra sin f\xc3\xb8dsel til 1667, og igjen fra 1672, var han Nederlands stattholder i strid med landets overklasse.\n_START_SECTION_\nStattholder i Nederland\n_START_PARAGRAPH_\nVed Frankrikes invasjon 1672 fikk han endelig ledelsen av Nederland og forble livet igjennom en skarp motstander av Ludvig 14. og den franske stormaktspolitikken. Fra 1677 var han gift med, og regjerte senere i England sammen med Jakob IIs datter Maria. Han var protestant, og ble av den engelske opposisjon oppfordret til \xc3\xa5 overta makten fra den katolske Jakob II.\n_START_SECTION_\nKonge av England, Skottland og Irland\n_START_PARAGRAPH_\nHan gikk i land i England ved Brixham i Devon den 5. november 1688 med en nederlandsk h\xc3\xa6r, men Jakob flyktet uten kamp. F\xc3\xb8r de overtok regjeringen m\xc3\xa5tte Vilhelm og Maria underskrive en historisk avtale om rettigheter; \xc2\xabBill of Rights\xc2\xbb som sikret parlamentets makt. Vilhelm overholdt stort sett l\xc3\xb8ftene, men hadde likevel til tider betydelig innflytelse over utenrikspolitiske sp\xc3\xb8rsm\xc3\xa5l. Foruten nederlandske r\xc3\xa5dgivere st\xc3\xb8ttet han seg p\xc3\xa5 en krets av relativt lojale engelske adelige, blant annet hertugen av Marlborough, Lord Shrewsbury og Lord Godolphin. Uten \xc3\xa5 bli spesielt popul\xc3\xa6r i England oppn\xc3\xa5dde han respekt ved sin faste protestantiske holdning._NEWLINE_I sin kongetid st\xc3\xb8ttet Vilhelm helhjertet kampen mot Frankrike og f\xc3\xb8rte krig i Irland 1690 for \xc3\xa5 avverge eks-kong Jakobs invasjonsfors\xc3\xb8k. I 1702 organiserte han med Parlamentets aksept en koalisjon mot Frankrike som f\xc3\xb8rte til den spanske arvef\xc3\xb8lgekrig, men d\xc3\xb8de etter et rideuhell f\xc3\xb8r krigen var kommet i gang._NEWLINE_Den oransje fargen i det irske flagget symboliserer Vilhelm og den protestantiske bevegelsen som st\xc3\xb8ttet ham.'